Nnedimma Nkemdili "Nnedi" Okorafor[a] (voorheen Okorafor-Mbachu; gebore 8 April 1974) is 'n Nigeries-Amerikaanse skrywer van fantasie en wetenskapfiksie vir beide kinders en volwassenes. Sy is veral bekend vir haar Binti-reeks en haar romans Who Fears Death, Zahrah the Windseeker, Akata Witch, Akata Warrior, Lagoon en Remote Control. Sy het ook vir strokiesprente en rolprente geskryf. Haar skryfwerk, wat sy beskryf as "Afrikafuturisme" en "Afrikajujuisme", word sterk beïnvloed deur haar dubbele Nigeriese en Amerikaanse erfenis. Sy het verskeie toekennings ontvang, insluitend die Hugo-toekenning, Nebula-toekenning en Eisner-toekenning. Okorafor se ouers het in 1969 na Amerika gereis vir studiedoeleindes, maar kon weens die Nigeriese Burgeroorlog nie na Nigerië terugkeer nie. As Amerikaans-gebore dogter van Igbo Nigeriese ouers, het Okorafor Nigerië besoek vandat sy baie jonk was. Gedurende haar jare by die Hoërskool Homewood-Flossmoor in Flossmoor, Ilinois, was Okorafor 'n nasionaal bekende tennis- en atletiekster, en het uitgeblink in wiskunde en die wetenskappe. As gevolg van haar belangstelling in insekte, wou sy graag 'n entomoloog word.